Cur che la gnerva dat cuntinuadamain alarm
La clinica cunter las dolurs dal CSP Nottwil: Diagnostica e terapia

N. N. 

La clinica cunter las dolurs dal Center svizzer dals paraplegichers CSP Nottwil giauda ozendi ina gronda renconuschientscha. Ses servetschs vegnan utilisads da pazientas e pazients da tut las parts dal pajais. Quatter da tschintg pazients cun dolurs èn peduns.

En il Center svizzer dals paraplegichers a Nottwil chattan paraplegichers agid cur ch'i sa mussan disturbis da la sanadad, specificamain da paraplegia. Tranter ils blers problems che pon sa mussar suenter blessuras u malsognas dal magugl dal dies, tutgan dolurs cronicas tar las pli frequentas. Questas dolurs chaschunadas d'in donn direct dal sistem da la gnerva èn spezialmain difficilas da tractar. Per pudair gidar era en tals cas, ha il CSP Nottwil stabilì pass per pass ina clinica encunter las dolurs ed ha engrondì las pussaivladads da terapia cunter las dolurs adina dapli. Oz vegnan applitgadas a “l'Institut per anestesiologia e medischina intensiva/clinica cunter las dolurs” (IpAMC) sper la terapia conservativa classica (per exempel cun medicaments) metodas da stimulaziun, undas da culps u acupunctura, tut las metodas invasivas, damai bloccadas, pumpas da medicaments emplantablas e stimulaturs da la gnerva e dal magugl dal dies. La clinica cunter las dolurs tracta pazients cun dolurs ambulants e staziunars paraplegichers e pazients che pateschan da dolurs cronicas per auters motivs.
En il Center svizzer dals paraplegichers a Nottwil han lieu mintg'emna conferenzas interdisciplinaras da dolurs. En quellas preschentan experts dals differents champs spezials svilups cumplitgads da la malsogna. Per il malsaun da dolur vegn alura elavurà da las diversas pussaivladads diagnosticas e dal vast spectrum da metodas da tractament in plan da tractament adattà dal tuttafatg individualmain al singul pazient.
Uschia èsi oz pussaivel d'eliminar u almain da mitigiar essenzialmain il mal era da pazients cun in stadi da dolur cronic gia dapi lung temp. 

La finamira superiura da la terapia cunter la dolur è da cuntanscher ina buna qualitad da viver per il pazient. Quai signifitga d'obtegnair ina reducziun da las dolurs cun in tractament che chaschuna ils pli pitschens disturbis pussaivels.

In signal d'impurtanza vitala 
Spezialists defineschan la noziun “dolur” suenter ina furmla renconuschida en tut il mund: La “dolur è in eveniment dischagreabel che vegn resentì tant corporalmain sco era emoziunalmain. EI è collià cun in donn dal corp gia succedì u smanatschant u vegn a tuttavia descrit cun ils medems pleds sco in tal donn.”

La dolur acuta è d'impurtanza vitala. Ella ans renda attent a situaziuns privlusas, per exempel sche nus tutgain en ina platta chauda u ans tagliain cun il cuntè. Lura effectuescha la dolur ina reacziun da protecziun involuntara - cun quai che nus train svelt enavos il maun. Era dolur acuta che nascha en il corp sez, ha questa funcziun d'alarm impurtanta, savens salva ella la vita. Uschia provocheschan inflammaziuns dal begl tschorv u colicas dals gnirunchels mal il venter. Umans che n'han dapi la naschientscha nagin sentiment da dolur, subeschan il bler gia en il temp da giuventetgna numerusas feridas privlusas. Cur ch'els cuntanschan la vegliadetgna da creschi èn els savens cuvrids cun nattas.

Dolurs acutas cumparan be durant la durada che sa basa sin il donn e svaneschan cun sia guariziun. La durada da dolurs acutas è pia tranter minutas ed emnas. La funcziun d'alarm da la dolur sa mussa era en quai che dolurs èn la pli numerusa causa da tut ils sintoms da malsogna per ina visita dal medi. Dal pazient vegnan dolurs acutas per il solit acceptadas ed elavuradas psichicamain bain.

In sintom daventa ina malsogna 
Existan dolurs per ina durada da pli che sis mais, alura discurrin nus da “dolurs cronicas”. Las dolurs pon esser cundiziunadas d'in donn dal tessì duraivel u cuntinuà, per exempel tar artritis cronic. Savens na sa laschan cumprovar però naginas causas da dolur pli en il corp. La dolur ha alura pers sia funcziun sco signal d'alarm nizzaivel ed è sez il problem. EI sez è daventà malsogna - malsogna da dolur.

A basa da la lunga durada acceptan ils pazients las dolurs cronicas adina damain. La dolur maina ad in disturbi considerabel da la qualitad da viver: Las activitads corporalas usitadas vegnan reducidas, ils contacts socials tschessan, e la mancanza da sien fa tut anc mender.

En il decurs da la malsogna da dolur sa mussan savens sintoms psichics sco nauscha glina, mancanza d'iniziativa u sensibladad particulara. Enfin avant paucs onns èn quests sintoms vegnids interpretads savens fallà, perquai ch'ins na chattava tar las visitas naginas causas corporalas per las dolurs cronicas. Alura pativa il pazient en pli da la rinfatscha mitta u exprimida d'esser in simulant. En blers cas n'han tals pazients betg survegnì ina terapia adequata. La dolur cronica vegn savens rinforzada da quitads, tema, tristezza e mancanza da sien. Da l'autra vart vegn ella reducida entras speranza, confidenza, encletga, amur e sien. Dolur psichica po s'adir ad ina dolur cronica. Savens vegn quai observà sch'insatgi cumplanscha ina greva perdita, forsa sch'ina persuna amada mora u sch'ina abilitad corporala è definitivamain persa. Pazients basegnan alura sper la terapia corporala da lur dolur cronica in ulteriur agid professiunal psicologic.

Retschertgas scientificas davart dolurs cronicas han furnì en ils ultims onns enconuschientschas fitg interessantas. Dolurs durablas en ina regiun dal corp mainan per exempel a midadas essenzialas da la funcziun e da la structura dal sistem gnervus perifer e central. Pervi da la surpretensiun da la gnerva en in areal cronicamain dolurus vegnan absorbadas ulteriura gnerva da zonas vischinas ed era parts dal sistem da la gnerva vegetativ per transportar signals da dolur. Per il pazient munta quai in engrondiment dal champ dolurus ed ina midada dal sentiment da dolur. Tar ina uschenumnada allodinia pon stimulaziuns - sco levs contacts - uschiglio instinctivas vegnir resentidas tuttenina sco dolurusas. Era en la zona dal tscharvè han ins constatà midadas chaschunadas da dolurs cronicas. Qua sa sviluppa ina uscheditga “memoria da dolur”. Era suenter che la stimulaziun da dolur da lunga durada n'è betg pli existenta, vegnan resentidas vinavant dolurs. En questa categoria chatt'ins era la “dolur da fantom” che signalisescha dolurs tar paraplegichers u umans senza members la, nua ch'i na pon esser naginas: en il bist d'in tetraplegicher forsa u en il pe d'ina persuna senza chommas.

Cumbatter la dolur acuta a la ragisch 
En quasi tut ils tessids dal corp datti fins da gnervs che han la lezia da transmetter stimulaziuns da questa part sur il magugl dal dies al tscharvè. Quests “detecturs” èn responsabels, cun quai ch'els reageschan sin chalur, pressiun u inflammaziun, per la plipart da tut las dolurs acutas. Questa dolur po vegnir mitigiada il pli efficazi cun tractar la causa. N'è quai betg u betg a curta vista pussaivel d'eliminar la causa, alura existan metodas da tractament tipicas: Ins applitgescha medicaments spezials cun differents puncts da partenza u interrumpa temporarmain il conduct da la gnerva cun injectar meds narcotics locals.

Era tar in donn direct dal tessì da la gnerva, per exempel tras ina ferida, resenta il pazient dolurs. Questas n'èn dentant betg cundiziunadas tras la stimulaziun da la fin da gnervs en il tessì, mabain tras la ferida dal sistem da la gnerva sezza. In exempel nunsignifitgant or da la vita da mintgadi è la dolur ardenta e piztganta en il bratsch sut ch'ins po sentir cun dar cunter 
in chantun cun il cundun. Ina stimulaziun directa dals gnervs vegn interpretada dal tscharvè sco impuls na da la part da provediment. Medemamain pon tschertas feridas chaschunar dolurs ardentas e scurlattondas da tut il corp sut la part pertutgada. Questas dolurs numnadas “neuropaticas” èn savens fitg difficilas da per far terapia. Empermettent è il tractament cun anti depressiva, anti epileptica u anti arritmica - medicaments ch'èn vegnids applitgads oriundamain tar autras suffrientschas, che pon però avair supplementarmain in effect cunter la dolur.

En tscherts cas mitigeschan era opiats questa dolur. Metodas da stimulaziun porschan tar cas fitg stinads la pussaivladad da bloccar la via d'ina stimulaziun da dolur neuropatica constanta vers il tscharvè.

La dolur sezza en mira
Avant che cumenzar ina terapia èsi adina d'examinar sch'igl è pussaivel d'eliminar la causa sezza da la dolur. Be sch'i na dat betg questa pussaivladad, vegn applitgada ina terapia cunter la dolur che sa drizza “sulettamain” cunter ils sintoms.

Era tar il tractament da dolurs cronicas giogan medicaments ina rolla centrala. Dentant ston vegnir applitgadas sper ils meds cunter la dolur savens era autras substanzas che influenzeschan il sistem da la gnerva. L'utilisaziun conscienziusa e prudenta da medicaments fitg effectivs, sco per exempel morfium, permetta tractaments da lunga durada, senza ch'il pazient vegn dependent dal medicament.

Per differents problems che sortan dal magugl dal dies, s'ha cumprovada la metoda da dar ils medicaments al lieu da la ferida. Uschia tanschan savens quantitads minimalas per pudair mitigiar las dolurs. Qua sa preschentan al pazient pussaivladads da tractament fitg confortablas cun applitgar pumpas da medicaments che vegnan programmadas d'indrizs da computer modems e spezials.

Cun la noziun “bloccadas” vegn descritta l'interrupziun temporara u permanenta dal conduct da stimulaziun per intents diagnostics e terapeutics. Sche metodas cun maletgs da radiologia na furneschan nagina infurmaziun suffizienta, pon ins limitar la dolur cun bloccadas intenziunadas. Terapeuts versads pon far bloccadas, spezialmain cun sustegn d'apparats da radiografia, quasi per mintga punct dal corp uman. Suenter che l'effect mitigiant d'ina bloccada è vegnì examinà tras ina bloccada da prova cun in medicament da curta efficacitad, po succeder ina terapia durabla cun tscherner ils medicaments e las metodas adattadas. II spectrum tanscha da l'applicaziun da frequenzas impulsivas da radio protegintas che na ruinan betg il tessì da la gnerva, fin a la neurolisa d'alcohol per tractar ils pli grevs disturbis da la circulaziun dal sang en las chommas u dolurs da cancer.
La tecnica da computer e la microtecnica pussibiliteschan entant d'utilisar stimulaturs da gnerva e da magugl dal dies implantads. Quests instruments da la grondezza d'in'ura da giaglioffa furneschan impuls electrics al magugl dal dies u a singuls gnervs. Uschia pon vegnir midadas u bloccadas stimulaziuns da dolur stinadas anc suenter decennis. Quests sistems pon vegnir survegliads cun apparats da cumond e lur regulaziun adina adattada als basegns.

Stendidas muscularas èn conresponsablas sco stimuladers u rinforzaders per blers stadis da dolur. In exempel classic è il trauma da rebattida. Cun il diever staziunar u ambulant da la “Stimulaziun da la gnerva transcutanelectrica” (SGTE) pon talas endiridas vegnir schluccadas senza ristg e cun custs minimals. Ma era autras dolurs che sortan da l'apparat motoric pon vegnir tractadas cun metodas las pli modernas. Sclerosa da la spatla dolurusa, cundun da tennis u sparun dal chaltgogn vegnan terapads en squassadas cun undas sonoras.

Cun l'acupunctura finalmain stat a disposiziun ina metoda da terapia cumprovada surtut per mitigiar mals funcziunals. Sper la “gugliaziun” classica èn pussaivlas era stimulaziuns dals puncts d'acupunctura cun in softlaser. La clinica cunter las dolurs porscha ultra da quai era l'ipnosa sco furma da terapia.

Clinica cunter las dolurs: averta per tuts 
La clinica cunter las dolurs da l'IpAMC al CSP Nottwil è averta per tut ils pazients cun dolurs cronicas. Per pudair introducir svelt in tractament efficazi, duessan vegnir observadas intginas cundiziuns per l'annunzia. In'assegnaziun dal medi da chasa e giavischaivel.
Radiografias relevantas, copias da diagnosas e rapports dal medi da pli baud ch'èn avant maun duessan en mintga cas vegnir preschentadas il pli tard tar l'emprim termin.
L'emprima visita en cas da dolurs cronicas dovra bler temp e vegn fatga be ad in termin fixà.

Ulteriuras infurmaziuns:
Center svizzer dals paraplegichers Nottwil IpAMC (Institut per anestesiologia e medischina intensiva/clinica cunter las dolurs) 

Manader da l'institut:
dr. med. Wolfgang Schleinzer 
6207 Nottwil 
telefon 041-939 5911/12/13 
fax 041-939 59 10